钦定古今图书集成/明伦汇编/官常典/第399卷 > 顾济
## 钦定古今图书集成/明伦汇编/官常典/第399卷 > 顾济

按《明外史许相卿传》：“顾济，字舟卿，昆山人。正德十二
年进士，授行人，擢刑科给事中。武宗自南都还，卧病
豹房，惟江彬等侍。济言：陛下孤寄于外，两宫隔绝，骨
肉日疏，所恃以为安者，果何人哉？汉高帝卧病数日，
樊哙排闼，警以赵高之事。今群臣中岂无忧哙忧者？
愿陛下慎择廷臣，更番入直，起居动息，咸使与闻，一
切淫巧戏剧，伤生败德之事，悉行屏绝，则保养有道，
圣躬自安。”不报。再逾月而帝崩。世祖即位之月，济上
疏曰：“陛下践阼，除弊纳谏，臣民踊跃，思见德化之成。
然立法非难，守法为难；听谏非难，乐谏为难。今新政
所釐，多不便于奸豪权幸。臣恐盘据既深，玩纵未已。
非依怙宫闱，必请托左右。持法不固，则此辈将丛聚
而坏之，此守法之难也。唐太宗贞观初，每导群臣使
言，及至晚年，谏者乃多忤旨。陛下首辟言路，臣工靡
不因事纳忠。高远者似涉于迂阔，切直者或过于犯
颜。若怒其犯颜，其言必不入；视为迂阔，则计必不行，
此乐谏之难也。”寻复言：“内臣张雄、张锐等诖误先帝，
业已逮治，又获宽假。愿断以大义，俾无所售奸。”帝颇
嘉纳。既又劾司礼萧敬党庇锐等，而三法司会讯依
违无大臣节，不听。帝欲加兴献帝皇号，济言不可。寻
请侍养归。越数年卒。子章志，嘉靖三十二年进士。累
官南京兵部侍郎。奏减进奉马快船额，南都人祀之。